VENDIM
Nr. 37, datë 10.2.2025

MBI SHQYRTIMIN E KËRKESËS PËR RISHIKIMIN E VENDIMIT TË BORDIT TË ERE-s NR. 302, DATË 30.12.2024

Në mbështetje të nenit 16 të ligjit nr. 43/2015, “Për sektorin e energjisë elektrike”, i ndryshuar; neneve 44, dhe 144 të ligjit nr. 44/2015, “Kodi i Procedurave Administrative të Republikës së Shqipërisë”; si dhe neneve 15 dhe 16, të “Rregullores për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016; Bordi i ERE-s, në mbledhjen e tij të datës 10.2.2025, mbasi shqyrtoi relacionin me nr. 483 prot., datë 28.1.2025, të Drejtorisë Juridike dhe Zgjidhjes së Mosmarrëveshjeve “Mbi shqyrtimin e kërkesës për rishikimin e vendimit të Bordit të ERE-s nr. 302, datë 30.12.2024 ‘Mbi shqyrtimin e propozimit të FTL sh.a. për draftmarrëveshjen për blerjen e energjisë elektrike ndërmjet Furnizuesit të Tregut të Lirë sh.a. dhe Prodhuesve me Përparësi të Energjisë’”,
Konstatoi se: 
- Bordi i ERE-s, me vendimin nr. 302, datë 30.12.2024, vendosi: 1. Pranimin e pjesshëm të kërkesës për shqyrtimin e draftit të “Marrëveshjes tip për blerjen e energjisë elektrike ndërmjet Furnizuesit të Tregut të Lirë sh.a. dhe Prodhuesve me Përparësi të Energjisë” 2. Fillimin e procedurës për disa ndryshime në “Marrëveshjes tip për blerjen e energjisë elektrike ndërmjet Furnizuesit të Tregut të Lirë sh.a. dhe Prodhuesve me Përparësi të Energjisë”.
- Furnizuesi i Tregut të Lirë (FTL) sh.a. ka paraqitur një kërkesë nëpërmjet shkresës nr. 3731/2 prot., datë 6.1.2025, dhe shkresës nr. 3731/3 prot., datë 14.1.2025, duke kërkuar, fillimisht, informacion mbi dispozitivin e vendimit të Bordit të ERE-së nr. 302, datë 30.12.2024, dhe më pas, rishikimin e këtij vendimi dhe nisjen e procedurës për ndryshimin e Marrëveshjes Tip për Blerjen e Energjisë Elektrike ndërmjet Furnizuesit të Tregut të Lirë sh.a. dhe Prodhuesve me Përparësi të Energjisë Elektrike, sipas propozimeve të saj.
- Në bazë të nenit 16, pika 5, të ligjit nr. 43/2015, “Për sektorin e energjisë elektrike”, i ndryshuar, nenit 33, pika 1, germa “b” të “Kodit të Procedurave Administrative të Republikës së Shqipërisë” dhe nenit 16 të “Rregullores për organizimin, funksionimin dhe procedurat e ERE-s”, miratuar me vendimin e bordit të ERE-s nr. 96/2016, shoqëria FTL sh.a. është aktualisht pjesë e një procesi shqyrtimi nga ERE dhe, për këtë arsye, legjitimohet si palë kërkuese në përputhje me legjislacionin dhe rregulloret në fuqi.
- Shoqëria FTL sh.a. ka përmbushur edhe kushtin e afatit 7 ditor për paraqitjen e kërkesës për rishikim, pasi ka marrë dijeni mbi vendimin nr. 302/2024 të mbledhjes së datës 30.12.2024, siç është referuar në shkresën e saj nr. 3731/2 prot., datë 6.1.2025, dhe ka paraqitur kërkesën për rishikim nëpërmjet shkresës nr. 3731/3 prot., datë 14.1.2025, në përputhje me nenin 104, pika 1, të “Kodit të Procedurave Administrative”.
- Shoqëria FTL sh.a., në kërkesën për rishikimin e vendimmarrjes së sipërcituar, ka provuar dhe argumentuar se; riformulimi i nenit 4 të marrëveshjes është bërë për të përcaktuar qartë përgjegjësitë e Shitësit, në përputhje me praktikat më të mira të industrisë dhe legjislacionin në fuqi. Përcaktimi i qartë i afateve për dërgimin e parashikimeve dhe programeve të prodhimit është i nevojshëm për të garantuar përmbushjen e detyrimeve të FTL sh.a., ndaj Operatorëve të Rrjetit dhe marrëdhënieve kontraktuale me aktorët e tjerë të tregut. Për më tepër, duke pasur parasysh se prodhuesit me përparësi të energjisë elektrike mbulojnë kostot e disbalancave dhe nuk janë të detyruar të dërgojnë programe të sakta, FTL sh.a. vlerëson si të domosdoshme sigurimin e informacionit mbi disponueshmërinë teknike të impianteve prodhuese, në mënyrë që të përmirësojë parashikimet dhe të minimizojë gabimet, një praktikë e njohur gjerësisht në industrinë e energjisë.
- Për sa argumentuar, vlerësojmë se shoqëria FTL sh.a., ka provuar domosdoshmërinë e rishikimit të pikës 2 të vendimit nr. 302/2024, duke theksuar rëndësinë e: i) përcaktimit të qartë të afateve për dërgimin e parashikimeve dhe programeve të prodhimit; dhe ii) sigurimit të mekanizmave për përmirësimin e programeve të parashikimit dhe minimizimin e gabimeve nga ana e FTL sh.a. Këto problematika janë adresuar në nenin 4, pika 4.1, 4.2, 4.3, 4.3.1, 4.4, 4.4.1, 4.42, 4.5, përfshirë dhe klauzolat e parashikuara në neni 5,  dhe për këtë arsye është vlerësuar që vendimi të rishikohet për ketë pjesë.
- Në lidhje me pjesën tjetër të kërkesës së shoqërisë FTL sh.a., për rishikimin e vendimit nr. 302/2024, vlerësojmë se në shkresën e dërguar nuk janë paraqitur apo argumentuar prova të reja përveç atyre të parashtruara më herët, që mund të përbëjnë bazë për rishikimin e vendimmarrjes lidhur me fillimin e procedurave.
- Gjithashtu, është marrë në konsideratë se disa ndryshime në draft-marrëveshjen e propozuar përfshijnë përmirësime gjuhësore, saktësime të afateve dhe përditësime të bazës ligjore, të cilat nuk ndikojnë në thelbin e kontratës së miratuar më herët nga ERE. Për këtë arsye, këto ndryshime janë vlerësuar si të panevojshme për t’u përfshirë në procedurën për shqyrtimin e kontratës tip, objekt i vendimit nr. 302, datë 30.12.2024. 
- Në nenin 113, të ligjit nr. 44/2015, “Kodi i Procedurave Administrative i Republikës së Shqipërisë” është parashikuar mundësia e ndryshimit të një akti, me nismën e vetë organit që e ka nxjerrë, duke përcaktuar dhe formën ligjore të këtij ndryshimi të aktit, e cila duhet të bëhet me një akt të ri me shkrim.
- Duke marrë në konsideratë propozimet dhe argumentet e sipërpërmendura, si dhe duke garantuar transparencën dhe gjithë përfshirjen në vendimmarrje, vlerësojmë pranimin e e pjesshëm të kërkesës për rishikimin e vendimit të Bordit të ERE-s nr. 302/2024 dhe përfshirjen në procesin e konsultimeve të këtyre ndryshimeve. Gjithashtu, këto ndryshime do të jenë pjesë e vendimmarrjes përfundimtare nga ana e ERE-s, pas përfundimit të procesit të konsultimeve publike me palët e interesit.
Për gjithë sa më sipër, Bordi i ERE-s 

VENDOSI:

1. Pika 2 e vendimit të Bordit të ERE-s nr. 302, datë 30.12.2024, ndryshohet/shtohet me paragrafët “ii” dhe “iii”, me përmbajtjen si më poshtë, ndërsa pjesa tjetër e vendimit mbetet e pandryshuar.
ii) Neni 4, me titull “Programet e livrimit dhe remontet”, pikat 4.1, 4.2, 4.3, 4.3.1, 4.3.2, 4.4, 4.4.1, 4.4.2; dhe pika 4.5, ku parashikohet si vijon: 
4.1 Shitësi i vendos në dispozicion blerësit parashikimet dhe programet e prodhimit në terma afatgjatë dhe afatshkurtër dhe siguron blerësin që ato janë në përputhje me praktikat më të mira të industrisë dhe legjislacionin e zbatueshëm.
4.2 Shitësi vendos në dispozicion të blerësit parashikimet dhe programet e prodhimit si më poshtë: 
a) jo më vonë se data 1 (një) gusht e vitit aktual, parashikimin vjetor me bazë mujore të prodhimit të energjisë elektrike për vitin pasardhës;
b) jo më vonë se 1 javë para fillimit të secilit muaj, parashikimin mujor të prodhimit të energjisë elektrike;
c) jo më vonë se çdo ditë të mërkurë të secilës javë, për javën pasardhëse, parashikimin javor të energjisë elektrike;
Shitësi, për çdo ndryshim nga parashikimet e mësipërme, duhet të njoftojë blerësin në përputhje me Kodet e Rrjetit dhe rregullat përkatëse.
4.3 Shitësi që ka përzgjedhur të jetë pjesë e grupit të balancimit duhet të deklarojë programim e prodhimit për çdo periudhe të shlyerjes së disbalancave, për ditën në advancë D-1...[....].
4.3.1 Shitësi, që nuk ka deklaruar programin e prodhimit në përputhje me pikën 4.3 të këtij neni, duhet të njoftojë blerësin jo më vonë se ora 09:00 AM të ditës paraprake D-1, për ditën D, lidhur me disponueshmërinë teknike (nëse ka kufizime) të impiantit prodhues, sipas aneksit, i cili është pjesë integrale e kësaj marrëveshjeje, si dhe programin e remonteve apo ndërhyrjeve të tjera që mund të ndikojnë në prodhimin e energjisë elektrike. Çdo ndryshim në disponueshmërinë teknike të impiantit prodhues duhet t’i njoftohet menjëherë blerësit.
4.3.2 Në rast se pjesëmarrësi i grupit të balancimit dështon në dërgimin e programit/skedulit të prodhimit të energjisë elektrike, atëherë parashikimi i programimit për pjesëmarrësin e grupit të balancimit do të bëhet nga lideri i balancimit të grupit të balancimit të Blerësit.
4.4 Shitësi, që ka përzgjedhur të mos jetë pjesë e grupit të balancimit të blerësit, duhet t’i deklarojë blerësit, brenda orës 09:00 AM të ditës D-1 për ditën D, programin e prodhimit për çdo periudhë shlyerjeje të disbalancave, bazuar në rregullat e tregut shqiptar të balancimit të energjisë elektrike.
4.4.1 Blerësi nuk do të pranojë asnjë program të ri apo të ndryshuar për ditën D, në D-1 dhe në D, qoftë një ditë më parë apo brenda së njëjtës ditë, nëse është deklaruar pas afatit të mësipërm. Kjo përfshin, por nuk kufizohet vetëm te ndonjë program i dërguar brenda afateve kohore të tregut të energjisë elektrike brenda së njëjtës ditë.
4.4.2 Në rast se shitësi nuk e deklaron programin e ditës në avancë blerësit, sipas përcaktimeve të pikës 4.4, atëherë programi që do të konsiderohet i nominuar dhe mbi të cilin operatori i sistemit të transmetimit do të përllogarisë disbalancat do të jetë (0) zero.
4.5 Shitësi i vendos në dispozicion blerësit programin e remonteve apo ndërhyrjeve të tjera, të miratuara nga operatorët e rrjetit, të cilat mund të ndikojnë në prodhimin e energjisë elektrike.
iii) Neni 5, me titull “Shitja e energjisë elektrike në treg të lirë”, parashikohet si vijon: 
5.1. Shitësi ka të drejtë të tregtojë të gjithë energjinë e prodhuar nga impianti gjenerues në tregun e lirë, me kusht që:
- Brenda datës 1 (një) gusht të vitit aktual, të informojë Blerësin se e gjithë energjia e prodhuar për vitin pasardhës do të tregtohet në tregun e lirë.
- Periudha minimale gjatë të cilës shitësi mund të shesë energjinë elektrike në tregun e lirë është 1 vit.
- Nuk do të jetë pjesë e grupit të balancimit të blerësit, për periudhën e tregtimit në tregun e lirë.
5.2 Brenda datës 1 gusht të vitit në të cilin shitësi shet në treg të lirë, duhet të njoftojë blerësin për vijimësinë e shitjes në treg të lirë për vitin pasardhës. Në rast se shitësi nuk njofton për vijimësinë, konsiderohet që energjia e prodhuar prej tij do t’i shitet blerësit.
5.3 Tregtimi i energjisë elektrike të prodhuar nga impianti gjenerues në tregun e lirë, sipas parashikimeve të këtij neni, nuk pezullon afatin e kësaj marrëveshjeje.
2. Drejtoria Juridike dhe Zgjidhjes së Mosmarrëveshjeve të njoftojë shoqërinë “Furnizuesi i Tregut të Lirë” sh.a., Ministrinë e Infrastrukturës dhe Energjisë, si dhe palët e interesit për vendimin e Bordit të ERE-s.
Ky vendim hyn në fuqi menjëherë. 
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

